
			Prólogo en galego

			Manifesto do movemento People-First Tourism

			Dende que o ser humano comezou a viaxar para descansar, divertirse, por saúde e outros motivos, o turismo foise diversificando e tivo impactos diferenciados en cada un dos territorios onde se implantou, chegando a deteriorar os mesmos recursos que o impulsaran. Non obstante, tamén se lle considerou, desde as últimas décadas do século xx, como un instrumento para desenvolver rexións e países. A Organización Mundial do Turismo (UNWTO) destaca, entre outros beneficios, a xeración de empregos, ingresos e oportunidades de investimento nas diversas rexións onde se establece esta actividade económica e fenómeno social de múltiples dimensións. Un dos principais impulsores do turismo, ademais do sector empresarial, é o sector gobernamental que o impón como política pública e destina importantes investimentos en infraestrutura para promover o establecemento do equipamento turístico por parte dos grandes investidores privados. É así que, antes da pandemia da COVID-19, as chegadas internacionais superaron os 1500 millóns de persoas viaxando arredor do mundo, cifra que se desploma estrepitosamente no 2020 e paraliza a economía mundial, que, porén, para o primeiro semestre do 2024 xa se recuperara nun 96 % (UNWTO, 2024), isto indica que o turismo seguirá medrando e xerando arredor do 11 % do PIB Mundial. Adicionalmente, débese considerar o turismo doméstico, que en moitos casos duplica ao turismo internacional e a todas as industrias e actividades complementarias á actividade turística.

			Neste contexto pódense distinguir dous tipos de turismo, aínda que os límites non son moi precisos, o turismo de masa ou convencional e o turismo alternativo. O primeiro, levado a cabo a partir da metade do século pasado e que inclúe o turismo urbano, principalmente orientado ás grandes metrópoles do mundo desenvolvido e o turismo de sol e praia, preferentemente localizado nos países periféricos. O segundo tipo, máis diversificado, pode incluír moitas modalidades, como o turismo verde, de natureza, ecoturismo, turismo rural, etnoturismo, turismo de aventura, enoturismo, gastronómico, agroturismo, entre moitas outras, mais que se caracterizan porque se levan a cabo en espazos rurais e que involucran a un menor número de visitantes que buscan experiencias máis personalizadas e, polo menos no discurso, son amigables co ambiente (natural e social) e o conservan e protexen, impulsan o desenvolvemento económico, respectan a cultura local, melloran a calidade de vida das comunidades receptoras que participan activamente na toma de decisións, e logran experiencias auténticas para turistas e contribúen á sustentabilidade global.

			Con todo, a finais do século xx e no que vai do presente, alzáronse múltiples voces para destacar as problemáticas sociais, económicas e ecolóxicas que o turismo masivo está provocando en cidades europeas como Barcelona e Veneza e en múltiples rexións costeiras. Ao ser o turismo unha manifestación do capitalismo globalizado, tamén reflexa nas súas principais características un tipo de turismo depredador, que busca maximizar as ganancias a curto prazo sen preocuparse pola degradación ambiental e o esgotamento dos recursos locais, tanto naturais coma humanos. Ademais, o turismo internacional converteuse nunha forma de neocolonialismo que afecta ás comunidades locais e aos ecosistemas en distintas partes do mundo, tal e como sinala Buades (2006), quen menciona que os países do norte global exploran os recursos naturais e culturais dos países do sur, impoñendo os seus propios valores e estruturas económicas en destinos onde se apropian de grandes extensións do territorio para establecer complexos turísticos, infraestrutura masiva e servizos; o que, xeralmente, ocasiona o desprazamento das comunidades locais, as cales abandonan as súas terras e medios de vida tradicionais. As grandes corporacións hoteleiras non asumen os custos da súa actividade: externalízanos, facendo que as comunidades locais sexan quen paguen polos efectos negativos no medio ambiente e nas infraestruturas, mentres os beneficios económicos quedan concentrados nas mans das elites empresariais (Buades, 2009). Os custos ecolóxicos inclúen a degradación dos hábitats naturais, o esgotamento de recursos —como a auga— e a contaminación xerada polos medios de transporte e polas actividades turísticas, que inflúen de xeito significativo no cambio climático. Esta dinámica tamén provoca a perda de identidade cultural das comunidades anfitrioas, substituíndo as culturas locais auténticas por versións comercializadas e estandarizadas que as homoxeneizan —o que se coñece como disneyzación— e as converten en produto turístico. Deste modo, as prácticas e tradicións culturais transfórmanse en espectáculos pensados unicamente para satisfacer a curiosidade do turista global, empobrecendo a diversidade cultural e trivializando os seus significados máis profundos, o que desposúe ás comunidades da súa autenticidade. Neste contexto, o turismo intensifica as desigualdades económicas e sociais entre os diferentes sectores da poboación, xa que os empregos que xera adoitan ser mal remunerados, precarios e sen prestacións sociais. Isto xera dependencia económica cara a esta actividade, pois moitas rexións centran a súa economía exclusivamente no turismo, facéndoas vulnerables ás crises globais ou aos cambios na demanda turística. Ademais, encarece o custo de vida e provoca procesos de xentrificación (Buades, 2009), entre outros efectos prexudiciais.

			Pola súa parte, Cañada (2013) analiza o impacto do turismo en Centroamérica e como a expansión desta industria afecta ás comunidades, ao medio ambiente e aos dereitos laborais. Confirma que as grandes corporacións transnacionais controlan boa parte do sector turístico na rexión, concentrando o poder e limitando a participación das pequenas empresas, o que reduce os beneficios que o turismo podería ofrecer ás comunidades locais. Corrobora que o traballo en hoteis e noutros servizos turísticos adoita ser de baixa remuneración, temporal e con escasa protección social, o que perpetúa a desigualdade e frea o desenvolvemento da rexión. Identifica tamén problemas ambientais, como a degradación dos ecosistemas costeiros, o consumo excesivo de auga e a destrución de hábitats naturais, que afectan non só ao medio natural, senón tamén á calidade de vida das comunidades. Nas condicións actuais en que se desenvolve o turismo, agrávanse as desigualdades e xérase exclusión social, xa que os beneficios económicos do turismo concéntranse en poucas mans, mentres as poboacións locais reciben unha parte mínima e, en moitos casos, deben asumir os custos sociais e ambientais desta actividade. Tamén, subliña que os gobernos locais, ao priorizar o turismo, adoitan ceder a toma de decisións ás grandes empresas e aos seus intereses, moitas veces en detrimento das comunidades e do desenvolvemento local. Así mesmo, as políticas públicas tenden a orientarse cara á atracción de investimento estranxeiro e á facilitación do crecemento das grandes corporacións, sen considerar suficientemente os dereitos e necesidades das comunidades afectadas.

			A estas críticas pódense sumar as de Marco d’Eramo (2020), quen, ao estudar o fenómeno do turismo moderno como un elemento distintivo da sociedade contemporánea, destaca que o turismo, como fenómeno global, é un reflexo da cultura tamén global, que incorpora os desexos e obsesións da sociedade actual. O autor cuestiona as verdadeiras motivacións que levan ás persoas a emprender unha viaxe e a consumir experiencias consideradas «exóticas» ou «culturais», xa que estas adoitan contradicir a idea de viaxar para coñecer culturas auténticas. Paradoxalmente, estes territorios acaban por transformarse en atractivos turísticos e, ao seren reinterpretados e adaptados á demanda externa, perden parte da súa autenticidade. Deste xeito, contribúese á homoxeneización cultural e á mercantilización dos elementos culturais das comunidades anfitrioas, o que deriva na perda progresiva das súas identidades. D’Eramo (2020) tamén analiza como o turismo reflicte e acentúa as desigualdades globais: mentres as elites poden moverse libremente polo mundo, moitas persoas que viven en destinos turísticos traballan en condicións precarias e non teñen a posibilidade de viaxar como turistas, ou fano como migrantes sen documentación, integrándose a miúdo como man de obra mal remunerada e sen dereitos laborais recoñecidos. O autor conclúe que o turismo adoptou un papel central nas redes sociais, a través da cultura da selfie, na que «vivir experiencias únicas» pasa a un segundo plano fronte á necesidade de crear e compartir imaxes. Finalmente, sinala que o turismo atópase nunha fase de transformación e que, nalgún momento, podería desaparecer tal e como o coñecemos hoxe.

			Outra explicación das consecuencias do turismo de masas é a elaborada por Settis (2020), quen se centra na decadencia das cidades históricas ameazadas pola actividade turística, o desenvolvemento urbano descontrolado, a especulación inmobiliaria e o abandono dos seus residentes en favor do uso comercial e do entretemento orientado aos visitantes. Este proceso de turistificación das cidades históricas convérteas en “museos viventes” ou “parques temáticos”, onde os residentes locais e os espazos da súa vida cotiá son substituídos por servizos pensados exclusivamente para o turista. Isto erosiona a identidade e o tecido social da cidade, obrigando á poboación local a desprazarse debido ao aumento dos prezos das vivendas e dos servizos, agora postos ao servizo dos visitantes. Como resultado, as cidades —ou os seus centros históricos— baleíranse, e o seu patrimonio comercialízase e detériorase, transformándose nun produto turístico que, aínda que maximiza o seu atractivo, altera a súa identidade cultural ao perderse como legado vivo. Fronte a esta situación, Settis defende a necesidade de loitar polo «dereito á cidade», onde os

